Ajka város Önkormányzata Képviselő-testületének 30/2021. (XII.20.) önkormányzati rendelete a telekadóról szóló 25/2015.(XI.30.) önkormányzati rendelet módosításáról


Ajka város Önkormányzatának Képviselő-testülete Magyarország Alaptörvénye 32. cikk (1) bekezdés h., pontjában foglalt felhatalmazás alapján, valamint az 1990. évi törvény 1.§. (1). pontjában meghatározott feladatkörében eljárva a következőt rendeli el:


1.§ A telekadóról szóló 25/2015. (XI.30.) önkormányzati rendelet (a továbbiakban: Ta.) 5. § (4) bekezdése helyébe a következő rendelkezés lép:

„(4) A telekadó éves mértéke 5 Ft/m² elhelyezkedésüktől függetlenül azon ingatlanok esetében, amelyeken 

a) az illetékes hatóság által kötelezően előírt rekultivációs tevékenységet megkezdték annak az adóévnek a végéig, amelyben a rekultivációs kötelezettséget teljesítette a kötelezett, vagy 
b) az ingatlan területén megújuló energiával kapcsolatos beruházás létesül.”


2. § A Ta. 5. § (5) bekezdés helyébe a következő rendelkezés lép:

„(5) A (4) bekezdés a) pontja esetén a rekultivációs kötelezettség teljesítését a rekultivációs kötelezettséget előíró hatósági kötelezés és az annak teljesítése érdekében kiadott végleges hatósági engedélyek másolati példányának benyújtásával igazolja az adóalany.”

3. § A Ta 5. §-a a következő (5a) bekezdéssel egészül ki:

„(5a) Amennyiben a rekultivációs kötelezettséget jogutódlással az eredeti kötelezett helyett másik adóalany teljesíti, az ő esetében alkalmazandó (4) bekezdés a) pontjában meghatározott adómérték. Ebben az esetben benyújtandó a kötelezettség jogutódlását igazoló dokumentum másolata is.”


4. § A Ta 5. §-a a következő (5b) bekezdéssel egészül ki:

„(5b)  A rekultivációs kötelezettség végleges teljesítését az adóalany 15 napon belül jelenti be az adóhatóság részére.”

5. § Ez a rendelet 2022. január 1-jén lép hatályba.

A j k a , 2021.  december 3. 

A kihirdetés napja: 2021. december 20.




  Schwartz Béla						  Dr. Jáger László 
polgármester						  címzetes főjegyző
INDOKOLÁS


Általános indokolás


A képviselő-testület a 8/2019. (III.19.) önkormányzati rendeletével módosította a telekadóról szóló 20/2105. (XI.30.) önkormányzati rendeletet. Az akkori módosítás célja az volt, hogy alacsonyabb – 5 Ft/m” – adómértéket alkalmazzon azokra a külterületi ingatlanokra, amelyek tulajdonosaira a környezetvédelmi hatóság rekultivációs kötelezettséget határozott meg. 

A rendelet alkalmazásának tapasztalatai, és egyes érintett adóalanyok visszajelzései alapján szükséges e rendelkezést részben kiterjeszteni, részben a feltételeket pontosítani.

Előfordulhat, hogy rekultivációs kötelezettség nem csak külterületi, hanem belterületi ingatlanokra is kiterjed. A jelenleg hatályos szabályok szerint, ha a rekultivációs kötelezettséget külterületi ingatlanon végzi az adóalany, az adó mértéke 5.-Ft/m2/év, ha ugyanez belterületi ingatlanon történik, az adó mértéke 300.-Ft/m2/év. Az adómérték különbsége pusztán az ingatlan fekvésének eltérése miatt indokolatlan megkülönböztetést jelent a hasonló helyzetben lévő adóalanyok között.  Emellett a tervezet pontosítja és részben kiegészíti a rehabilitációs kötelezettség teljesítésével kapcsolatos rendelkezéseket.


Részletes indokokolás


Az 1. §-hoz

A hatályos rendelkezés a rehabilitálási kötelezettség teljesítését érintő 5.-Ft/m2/év adómértéket kizárólag külterületi ingatlanokra vonatkozóan állapítja meg. A módosítással megszűnik ez a korlátozás, így ez a mérték alkalmazandó a hasonló helyzetben lévő belterületi ingatlanokra is. 

A 2. §-hoz

Azt tapasztaltuk, hogy a rekultivációs kötelezettséget megállapító hatósági rendelkezés végrehajtásához adott esetben számos külön hatósági eljárást kell lefolytatni, amelyek akár több hónapot vehetnek igénybe. Emiatt az adóalany számottevő késéssel tudja megkezdeni a rehabilitálást. Indokolt emiatt a hatályos szabályok olyan módosítása, hogy a kedvezőbb adómérték már a tényleges rehabilitáció megkezdése előtt, a hatósági döntések véglegessé válását követő adóévben érvényesíthesse az adóalany a kedvezőbb adómérték alkalmazását.

A 3. §-hoz

A rendelkezés a rehabilitációs kötelezettség jogutódlásával kapcsolatos esetekre nyújt szabályozást, a kedvezőbb adómértéket ebben az esetben a kötelezettséget teljesíteni köteles adóalanyra kell alkalmazni.

A 4. §-hoz

A hatályos szabályozás nem rögzíti egyértelműen, milyen módon szerez tudomást az adóhatóság a rehabilitációs munkák befejezéséről, amely évet követően a telekadó mértéke 300.-Ft-ra emelkedik. Ezért a rendelet kiegészül azzal, hogy az adóalany a munkák befejezését 15 napon belül köteles bejelenteni az adóhatóság részére.


Az 5. §-hoz


A rendelkezés a rendelet-módosítás hatályba lépéséről rendelkezik.


Ajka, 2021. december 3.



Dr. Jáger László
címzetes főjegyző

